Excellentissimo domino suo Theobaldo, Dei gratia illustrissimo regi Navarre, Campanie et Brie comiti palatino, frater Clemens, Sancti-Pauli Senon. minister humilis, salutem et orationes in Christo, qui est omnium creaturarum conditor et salvator. Ex pie devotionis affectu, quem vos ad nos et ecclesiam nostram habere didicimus, excellentie vestre notum facimus quod nos, vobis et uxori vestre, unam missam de Sancto-Spiritu concedimus pro vobis et amicis vestris, cotidie, ab uno ex canonicis nostris in nostra ecclesia celebrandam. Insuper, vobis promittimus anniversarium illustris regis Theobaldi, patris vestri, et matris vestre, et predecessorum vestrorum, annis singulis, in nostra ecclesia cum novem lectionibus celebrare et ad hoc faciendum nos et conventum nostrum obligamus, quamdiu vixerimus, Deo dante. In cujus rei testimonium presentes litteras sigilli nostri munimine fecimus roborari. Actum, anno Domini Mº CCº LXº secundo, in vigilia Penthecostes.